แนะนักท่องเที่ยวเตรียมความพร้อมก่อนเดินทางขึ้นเขา ป้องกันอุบัติเหตุตามข้อปฏิบัติ พิชิตเขา เราปลอดภัย
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ปัจจุบันประชาชนนิยมท่องเที่ยวตามธรรมชาติมากขึ้น โดยเฉพาะการเดินทางท่องเที่ยวตามป่าเขา หรือเดินทางไปไหว้สักการะเสริมสิริมงคลตามสถานที่ศักดิ์สิทธิ์บนภูเขาต่างๆ เป็นจำนวนมาก ซึ่งอาจทำให้เกิดอุบัติเหตุพลัดตกเข้าได้ สถานการณ์การอุบัติเหตุการพลัดตกหน้าผาในประเทศไทย จากการเฝ้าระวังข่าวจากสื่อ 5 ปีที่ผ่านมา ระหว่างปี 2560-2564 เกิดเหตุ 43 ครั้ง พบผู้บาดเจ็บ 20 ราย เสียชีวิต 23 ราย ส่วนใหญ่ เป็นนักท่องเที่ยวเดินป่า ร้อยละ 83 สำหรับสถานที่ท่องเที่ยวธรรมชาติที่เกิดเหตุมากที่สุดคือ หน้าผาสูง ร้อยละ 61  หน้าผาน้ำตก ร้อยละ 24  และจุดชมวิว ร้อยละ 7  สาเหตุเกิดจากการ ลื่นไถล ก้าวพลาดและสะดุดก้อนหิน เป็นต้น สำหรับการเตรียมตัวก่อนเดินทางท่องเที่ยวภูเขาและยอดดอยให้ปลอดภัย โดยขอให้ปฏิบัติตามคำแนะนำ “พิชิตเขา เราปลอดภัย” โดยเตรียมสภาพร่างกายให้แข็งแรง แต่งกายเหมาะสมรัดกุมเพื่อป้องกันแมลง พืช หรือสัตว์มีพิษและพกอุปกรณ์ที่จำเป็นในการขึ้นเขา จองหรือลงทะเบียนสถานที่ท่องเที่ยวล่วงหน้าก่อนการเดินทาง เตรียมน้ำ อาหารที่ไม่สร้างขยะและยาประจำตัวให้พร้อม สังเกตป้ายเตือน และปฏิบัติตามกฎระเบียบของสถานที่ท่องเที่ยว อย่างเคร่งครัด ไม่เข้าพื้นที่จุดเสี่ยงอันตรายและออกนอกเส้นทาง หลีกเลี่ยงถ่ายรูปบริเวณริมหน้าผา หรือจุดชมวิวที่ไม่มีที่กั้น ควรมีเจ้าหน้าหรือไกด์นำทางไปด้วย ป้องกันการหลงทาง คำนึงถึงเวลา สภาพอากาศ ไม่กลับลงมาค่ำมืด เพื่อความปลอดภัย พร้อมขอให้ประชาชนปฏิบัติตามมาตรการป้องกันโควิด -19 อย่างเคร่งครัด สอบถามข้อมูลเพิ่มเติมได้ที่กองป้องกันการบาดเจ็บ โทร. 0 2590 3955 หรือติดตามข่าวสาร ผ่าน Line @DIPGunlom หรือติดตาม Facebook Fanpage : กองป้องกันการบาดเจ็บ